**By die robot in Eerstelaan - Marita van Aswegen**

Twee pare voete girts oor die teer

sy arm en nek is so styf en seer

sy bene so lam van gister se staan

ingehaak volg hy gedwee waar hulle gaan

motors se bande knars tot stilstand

in die blikkie klingel vyf sent en ‘n rand

hy ruik die vis-en-tjipswinkel van eerstelaan

hier by die robot waar hy die dag omstaan

sy arm word gepluk en geru ken hy skrik

toe sy voet dom oor ‘n pyp eenkant toe swik

“ons beter geld kry, of ek los jou hier,”

sis die tsotsi en sy asem ruik na bier

sy hart klop vining soos dié van ‘n bang kind

hoe sal hy weer sy lêplek van hier af kan vind?

Die verkeersligklik en die enjins brul saam

Sy dowwe oë bewend opwaarts geslaan

trieng, trienglui ‘n fiets se klokkie

hy buk af en trek aan sy stukkende sokkie

die verkeerslig klik en bande skuur oor teer

sy arm en skouer is so styf en so seer

‘n motorruit tjier af en verweg dreun ‘n bus.

as die dood hom tog net wil kom haal

dan kan hy vir ewig en altyd rus

die tsotsi skraap sy keel en spoeg ‘n straal

geld klingel in die blikkie en lê dan stil

die duiwe koer en ‘n kindjie jil

“mammie hy’s blind,” piep ‘n dogtertjie sag

Hy draai sy kop skuins en hy wag

“hier is nog tien rand,” sê die vrou

“koop vir jou iets om aan te kou”

Die verkeerslig klik en hy hou aan met wag

die tsotsi pluk hom aan sy seer arm en lag